La Bibia piemontèisa/Testament Vej/Levitich/Levitich 5


Levìtich

5

Sacrifissi për vàire cas ëd colpeivolëssa 

Se cheidun a l’é stàit ciamà a comparì coma ‘n testimòni d’un fàit e, apress d’avèj sentù la fórmola ‘d giurament ch’a l’òbliga a dì lòn ch’a l’ha vëddù o ch’a sà, a lo dis nen, a comëtt un pecà e as caria ‘d na colpa.

Se cheidun, sensa rendse cont, a toca na cheich còsa 'mpura, ch’a sìa la caropa ‘d na bestia nen pura, tant sarvaja che doméstia, o ‘d bestiòte 'mpure, combin ch’a l’abia nen falo a pòsta, a resta 'mpur e a l’ha comëttù na trasgression. Ëdcò ant ël cas che cheidun, sensa rendse cont, a toca na qualsëssìa ampurità uman-a ch’a rend ampur col ch’a n’ha contàt, a l’ha comëttù na trasgression. 

Se cheidun as lassa scapé ‘n giurament, pr' ël mal o pr' ël bin, con un ëd coj giurament che la gent a son sòlit ëd përnunsié con lingerëssa, bele se cand ch’a l’ha falo a l’é nen ancorzuss-ne, cand ch’as na rend cont, a l’ha comëttù na trasgression. 

Për conseguensa, col ch’a l’ha fàit ëd trasgression ë d coste sòrt-sì, a l’ha d’arconòsse ‘l pecà ch’a l’ha comëttù. Apress, për fene riparassion, a l’ha da smon-e a Nosgnor na feja o na crava coma 'n sacrifissi pr' ël pecà. Anlora ‘l sacerdòt a farà për chiel la sirimònia d’espiassion. 

S’a l’avèissa pa pro ‘d mojen për procuresse cole bestie, ch’a smon-a a Nosgnor, për la trasgression ch’a l’ha comëttùa, doi tórtore o doi colombòt: un an sacrifissi pr' ël pecà e l’àutr an olocàust. A-j portrà al sacerdòt, ch’a presentrà prima l’osel ch’a l’é destinà al sacrifissi pr' ël pecà. A jë s-ciaprà la testa tacà al cupiss, ma sensa dëstachèjla; peui a farà n’aspersion con un pòch ëd ël sangh ëd la vìtima ans ij quatr canton dl’autar, e lòn ch’a vansa dël sangh a lo vërserà ai pé dl’autar. Sossì a l’é ‘n sacrifissi d’espiassion pr' ël pecà. Apress, a smonrà l’àutr osel an olocàust conform a la sirimònia ‘d costumansa. 

Se cheidun a l’avèissa pa pro ‘d mojen për doi tórtore o doi colombòt, ch’a presenta coma n’oferta pr' ël pecà tre chilo ‘d fior ëd farin-a, ma a l’avrà pa da gionteje d’euli nì a-i butrà ansima d’ancens, përchè ch’a l’é n sacrifissi d’espiassion pr' ël pecà. A porterà la farin-a al sacerdòt ch’a na ciaprà na branca fasendla brusé an sl’autàr coma n’oferta ‘d memorial dzora dle vìtime consumà dal feu an onor ëd Nosgnor. A l’é n’oferta për fé l’espiassion ëd ël pecà.

Cand che 'l sacerdòt a l’avrà fàit la sirimònia d’espiassion për la trasgression comëttua për cola përson-a-lì ant un-a ‘d cole sircostanse, soa colpa a-j sarà përdonà. Lòn ch’as vansrà ‘d cola farin-a, l’istess che j’àutre oferte ‘d farin-a, a toca al sacerdòt”.

Sacrifissi ‘d riparassion 

Nosgnor a l’ha ancora parlaje a Mosè. A l’ha dije: “Se cheidun, sensa rendse cont, a l’ha sfrosà Nosgnor ant j’oferte ch’a-i sarìo tocaje, ch’a-j presenta, për riparé al tòrt ch’a l’ha faje, un moton ch’a l’àbia gnun difèt e ch’a costa un cert nùmer ëd sicl d’argent, conform a l’unità ‘d pèis ufissial ëd ël santuari. Lolì a sarà un sacrifissi ‘d riparassion. Ëd pì, a darà për risarciment lòn ch’a l’ha sfrosà al santuari giontand-ne un quint ëd sò valor e a lo darà al sacerdòt. Cand che ‘l sacerdòt a l’avrà fàit për col-lì la sirimònia d’espiassion con ël moton ch’a serv ëd riparassion, soa colpa a-j sarà përdonà.

Se cheidun a comëtt n’assion proibìa da ‘n chèich comandament ëd Nosgnor, bele s’a l’é stàita për ignoransa, as carierà dël pèis ëd soa colpa. A presenterà al sacerdòt un moton sensa difèt ëscond ël valor ëstabilì pr' un sacrifissi ‘d riparassion. Cand ch'ël sacerdòt a l’avrà fàit la sirimònia d’espiassion për la trasgression comëttùa da cola përson-a sensa vorèjlo o për ignoransa, soa colpa a-j sarà përdonà. Lolì a l’é ‘n sacrifissi ‘d riparassion pr' ël tòrt, dagià che costa përson-a a l’avìa pecà 'dnans ëd Nosgnor”.

Nosgnor a l’ha ancora parlà a Mosè. A l’ha dije: “Butoma che cheidun a pëcca an comëttend na fràuda contra Nosgnor, o an negand a ‘n compagn un depòsit che sto-sì a l’avìa fidaje, o n’oget ch’a l’avìa amprëstaje, o an roband cheicòsa, o faséndje violensa, o fin-a ant ël cas ch’a trovèissa cheicòsa ‘d përdù e ch'a neghèissa d’avèjlo trovà, o an giurand ël fàuss, a l’avèissa fàit d’assion grame ‘d cole ch’as fan ëd sòlit, col-lì a l’ha pecà e a l’ha da dene 'd sodisfassion. Prima ‘d tut, ant ël dì ch’a vorerà fé l’espiassion ëd soa colpa,  a l’avrà da dé andarera lòn ch’a l’ha robà o portà vìa dë sfros, o ‘l depòsit ch’a l’era staje fidà, o l’oget përdù ch’a l’avìa trovà, o qualsëssìa còsa ch'a l’avìa giurane ‘l fàuss. A l’avrà da fene la restitussion për antregh, e a-i giontrà un quint ëd sò valor. Com un sacrifissi për riparé soa trasgression, a presenterà a Nosgnor un moton sensa difèt, stimà conform al valor stipulà pr' un sacrifissi ‘d riparassion. Cand ch'ël sacerdòt a l’avrà fàit për col-lì la sirimònia d’espiassion dë 'dnans ëd Nosgnor, a-j sarà përdonà qualsëssìa dij pecà ch’a l’avìa renduss-ne colpèivol.

Nòte 

Bibia
Testament Vej
Levitich